ΑΘΗΝΑ 17/8/2018

ΑΡ. ΠΡΩΤ.: 615

**ΔΕΛΤΙΟ ΤΥΠΟΥ**

**Η κυβέρνηση προσπαθεί στην κορύφωση του καλοκαιριού να τηρήσει τις δεσμεύσεις για τα υπερπλεονάσματα.**

**Τα Νοσοκομεία δεν διαθέτουν αντιοφικό ορό (για δήγματα από οχιές).**

**Με εγκυκλίους τώρα προσπαθεί να διαχειριστεί την κατάσταση η οποία δυστυχώς δεν διορθώνεται.**

Αυξανόμενα είναι τα περιστατικά εφέτος το καλοκαίρι που φτάνουν στις Υγειονομικές Μονάδες από δαγκώματα φιδιών. Κάποια εξ αυτών των περιστατικών εμφανίζουν δαγκώματα από δηλητηριώδες οχιές που υπάρχουν στη χώρα μας.

Τα περιστατικά αντιμετωπίζονται στα ΤΕΠ με εναλλακτική θεραπεία και όχι εξ αρχής με την χορήγηση αντιοφικού ορού (για δήγματα από οχιές). Εάν όμως εμφανίζουν σοβαρές επιπλοκές (καρδιολογικές, αιματολογικές κλπ) επιβάλετε το συντομότερο δυνατόν (εντός δίωρου όπως ορίζει σχετική εγκύκλιος του Υπουργείου Υγείας) η χορήγηση αντιοφικού ορού.

Το αντίδοτο επιβάλλεται να είναι διαθέσιμο στα Τμήματα των Επειγόντων Περιστατικών στα Νοσοκομεία όλης της χώρας, ειδικά της υπαίθρου. Κι όμως εφέτος το Υπουργείο Υγείας δεν φρόντισε τα Νοσοκομεία να διαθέτουν το εν λόγω αντίδοτο. Προσπαθούν να επιτύχουν τα υπερπλεονάσματα περιορίζοντας τις δαπάνες. Θέτουν την Δημόσια Υγεία για λίγα ευρώ σε κίνδυνο. Ο αντιοφικός ορός (για δήγματα από οχιές) κοστίζει 120€ περίπου και είναι δύο τύπων (εταιρειών) που χρησιμοποιούνται για δαγκώματα από τα είδη οχιάς που υπάρχουν στην χώρα μας.

Εξαιτίας της έλλειψης αντιοφικών ορών τέθηκαν σε κίνδυνο ζωές ανθρώπων εφέτος το καλοκαίρι από δάγκωμα οχιάς (Κατερίνη, Πελοπόννησο, νησιά κα). Ενδεικτικά της αφασίας που διακρίνει την πολιτική ηγεσία του Υπουργείου Υγείας είναι τα υπηρεσιακά έγγραφα τα οποία φέρουν ημερομηνία του πρώτου δεκαπενθημέρου του Αυγούστου. Η από 13/1/2017 εγκύκλιος του Υπουργείου Υγείας θέτει τους αντιοφικούς ορούς στον κατάλογο 2 των αντιδότων που θα πρέπει να διαθέτουν όλα τα Νοσοκομεία της χώρας. Ο αντιοφικός ορός δεν πωλείται στα φαρμακεία ή κάπου αλλού και για την προμήθειά του θα πρέπει να φροντίζουν οι Υπηρεσίες του Υπουργείου Υγείας (Ε.Ι.ΠΑΣΤΕΡ). Δεν φρόντισε το Υπουργείο Υγείας να προμηθευτούν τα Νοσοκομεία τους κατάλληλους αντιοφικούς ορούς.

Παρότι ο προγραμματισμός θα έπρεπε να είχε γίνει από πέρυσι τον Οκτώβριο. Το Υπουργείο Υγείας ασχολήθηκε τώρα που εξαντλήθηκαν ή έλειψαν τα αποθέματα και υπάρχει κίνδυνος για την υγεία των ανθρώπων. Με νέα εγκύκλιο 31/7/2018 τροποποιείται ο κατάλογος των αντιδότων και ο αντιοφικός ορός τίθεται στην κατηγορία 3 από την κατηγορία 2 και έτσι θα πρέπει να το διαθέτουν μόνο κάποια Νοσοκομεία αναφοράς, τα οποία ορίζονται από τις ΔΥΠΕ. Απόφαση πολύ επικίνδυνη λόγω των μεγάλων αποστάσεων. Η προχειρότητα στο μεγαλείο της στο αποκορύφωμα του καλοκαιριού. Τι προκάλεσε την αλλαγή της κατηγορίας του εν λόγω αντιδότου; Έγγραφο 23/7/2017 της 2ης ΥΠΕ διαπιστώνει έλλειψη από συγκεκριμένο τύπο (εταιρείας) αντιοφικού ορού που χρησιμοποιείται για δάγκωμα από είδος οχιάς που εμφανίζεται στα Νησιά (ειδικά στην Λέσβο). Χαρακτηριστικά λένε ότι τα αποθέματά τους είναι δύο αντιοφικοί οροί οι οποίοι λήγουν τον Αύγουστου του 2018. Το Υπουργείο Υγείας με νέο έγγραφο ζητάει από όλα τα Νοσοκομεία της χώρας εάν διαθέτουν το συγκεκριμένο είδος αντιοφικού ορού να μην το χρησιμοποιήσουν γιατί ενδεχομένως θα χρειαστεί να μεταφερθεί στα νησιά. Αποτέλεσμα αυτού είναι να υπάρξουν πλήθος ερωτημάτων προς το Κέντρο Δηλητηριάσεων από τα Νοσοκομεία της χώρας εάν καλύπτονται από τον άλλο τύπο (εταιρεία) του αντιοφικού ορού.

Με την μεταφορά του αντίδοτου στην κατηγορία 3 το οποίο θα πρέπει να διαθέτουν Νοσοκομεία αναφοράς της χώρας πως μπορεί να εξασφαλιστεί η έγκαιρη μεταφορά του, όταν στην ίδια την εγκύκλιο το Υπουργείο Υγείας ζητάει να αποφεύγεται η χρησιμοποίηση του ΕΚΑΒ και των ασθενοφόρων του Νοσοκομείου. Στην 6η ΥΠΕ μία τεράστια Υγειονομική Περιφέρεια το αντίδοτο θα έχουν τρία Νοσοκομεία αναφοράς στο ηπειρωτικό τμήματα της (Πανεπιστημιακό Ρίο, Πανεπιστημιακό Ιωαννίνων, Τρίπολη) και τρία στο νησιωτικό τμήματα της (Ζάκυνθο, Κέρκυρα, Κεφαλονιά). Πως είναι δυνατόν να εξασφαλιστεί η έγκαιρη χορήγηση σε ασθενείς όταν πρέπει να διανύσουν τόσες μεγάλες αποστάσεις; Απαιτείται η άμεση επαναφορά του εν λόγω αντιδότου στην κατηγορία 2 ώστε να το διαθέτουν όλα τα Νοσοκομεία και έγκαιρος προγραμματισμός και προμήθεια από τον χειμώνα. Αυτό που συμβαίνει σήμερα μέσα στο καλοκαίρι είναι ασύλληπτο. Για πέντε-δέκα χιλιάδες ευρώ τίθεται σε κίνδυνο οι ζωές των ανθρώπων. Δείχνει μεγάλη προχειρότητα και την προτεραιότητα της κυβέρνησης που θέτει πάνω από τις ζωές των ανθρώπων τα υπερπλεονάσματα.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ